
Ministru kabineta rīkojums Nr. 539
Rīgā 2022. gada 9. augustā (prot. Nr. 39 12. §)
Par valstij piekrītošā nekustamā īpašuma "Gunaiši" nodošanu Ludzas novada pašvaldības īpašumā
· 1. Saskaņā ar Publiskas personas mantas atsavināšanas likuma 42. panta pirmo daļu, 42.1 un 43. pantu un 45. panta pirmo daļu atļaut sabiedrībai ar ierobežotu atbildību "Publisko aktīvu pārvaldītājs Possessor" nodot bez atlīdzības Ludzas novada pašvaldības īpašumā valstij piekrītošo nekustamo īpašumu "Gunaiši" (nekustamā īpašuma kadastra Nr. 6868 503 0030) – četras būves (būvju kadastra apzīmējumi 6868 003 0140 001, 6868 003 0140 002, 6868 003 0140 004 un 6868 003 0140 005) – Bozovā, Malnavas pagastā, Ludzas novadā (turpmāk – nekustamais īpašums), pašvaldības autonomās funkcijas īstenošanai – palīdzības sniegšanai iedzīvotājiem dzīvokļa jautājumu risināšanā.
· 2. Ludzas novada pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 1. punktā minētās funkcijas īstenošanai.
· 3. Pilnvarot Ludzas novada pašvaldību parakstīt nostiprinājuma lūgumu par īpašuma tiesību nostiprināšanu zemesgrāmatā uz valsts vārda sabiedrības ar ierobežotu atbildību "Publisko aktīvu pārvaldītājs Possessor" personā uz nekustamo īpašumu, kā arī veikt citas nepieciešamās darbības nekustamā īpašuma ierakstīšanai zemesgrāmatā.
· 4. Ludzas novada pašvaldībai, nostiprinot zemesgrāmatā īpašuma tiesības uz nekustamo īpašumu:
· 4.1. īpašuma tiesības uz nekustamo īpašumu nostiprināt zemesgrāmatā uz valsts vārda sabiedrības ar ierobežotu atbildību "Publisko aktīvu pārvaldītājs Possessor" personā vienlaikus ar pašvaldības īpašuma tiesību nostiprināšanu;
· 4.2. norādīt, ka īpašuma tiesības nostiprinātas uz laiku, kamēr pašvaldība nodrošina šā rīkojuma 1. punktā minētās funkcijas īstenošanu;
· 4.3. ierakstīt atzīmi par aizliegumu atsavināt nekustamo īpašumu un apgrūtināt to ar ķīlas tiesībām.
· 5. Šā rīkojuma 4.3. apakšpunktā minēto aizliegumu – apgrūtināt nekustamo īpašumu ar ķīlas tiesībām – nepiemēro, ja nekustamais īpašums tiek ieķīlāts valsts aizdevuma nodrošināšanai, lai saņemtu Eiropas Savienības fondu atbalstu.

